b'\n_START_ARTICLE_\nJ\xc3\xb8rgen Pedersen Lund\n_START_PARAGRAPH_\nJ\xc3\xb8rgen Pedersen Lund (f\xc3\xb8dt ca. 1670, d\xc3\xb8d 1718) var en norsk verftseier med betydelig virksomhet i Langesund. Stedet var landets viktigste eksportsted for trelast, og var allerede under Gyldenl\xc3\xb8vefeiden blitt en viktig base for skipsbyggeri og underst\xc3\xb8tte til den dansk-norske orlogsfl\xc3\xa5ten. I 1674 ble det f\xc3\xb8rste skipet for staten, et defensjonsskip sj\xc3\xb8satt._NEWLINE_I perioden 1711\xe2\x80\x931713 bygde og leverte J\xc3\xb8rgen Pedersen Lunds verft to lette fregatter, \xc2\xabL\xc3\xb8vendals Galei\xc2\xbb og \xc2\xabPrinsens Galley\xc2\xbb. Snauen \xc2\xabOrmen\xc2\xbb ble levert 22. august 1711, snauen \xc2\xab\xc3\x98stern\xc2\xbb november 1711 (omd\xc3\xb8pt til \xc2\xabDen flygende Merkur\xc2\xbb samme \xc3\xa5r), snauen \xc2\xabM\xc3\xa5ken\xc2\xbb og en dobbel sjalupp april 1712, snauen \xc2\xabNeptun\xc2\xbb juli 1712. Han hadde dessuten utvist s\xc3\xa5 stor dyktighet at Tordenskiold omtalte ham som \xc2\xabEn D\xc3\xbcnkerker T\xc3\xb8mmermand\xc2\xbb, men hentydning til at skipsbyggerne i kaperredet Dunkerque, Frankrike, i samtiden var ansett som verdens fremste._NEWLINE_Under Elleve\xc3\xa5rskrigen foretok verftet reparasjoner p\xc3\xa5 orlogsskipene. Han kunne levere viktig utstyr, bl.a. rep som var produsert i Langesunds reperbane som kunne spinne kabler p\xc3\xa5 opptil 180 favner._NEWLINE_Den dansk-norske staten var en sen betaler. Det var til tider s\xc3\xa5 ille at Lund s\xc3\xa5 seg tvunget til \xc3\xa5 selge sine egne eiendeler for \xc3\xa5 kunne l\xc3\xb8nne arbeidsstokken. Da han d\xc3\xb8de i 1718 hadde han enn\xc3\xa5 ikke f\xc3\xa5tt fullt oppgj\xc3\xb8r for alle tjenester og leveransene av krigsskipene.'